钦定古今图书集成/明伦汇编/官常典/第558卷 > 韦世康
## 钦定古今图书集成/明伦汇编/官常典/第558卷 > 韦世康

按《隋书》本传：“世康，京兆杜陵人也。世为关右著姓。祖
旭，魏南幽州刺史。父敻，隐居不仕。魏、周二代，十征不
出，号为逍遥公。世康幼而沉敏，有器度，年十岁，州辟
主簿。在魏弱冠为直寝，封汉安县公，尚周文帝女襄
乐公主，授仪同三司。后仕周，自典祠下大夫，历沔、硖
二州刺史。从武帝平齐，授司州总管长史。于时东夏”
初定，百姓未安，世康绥抚之，士民胥悦。岁馀，入为民
部中大夫，进位上开府，转司会中大夫。尉迥之作乱
也，高祖忧之，谓世康曰：“汾、绛旧是周、齐分界，因此乱
阶，恐生摇动。今以委公，善为吾守。”因授绛州刺史，以雅望镇之，阖境清肃。世康性恬素好古，不以得丧干
怀。在州尝慨然有止足之志，与弟子书曰：“吾生因绪
馀，夙霑缨弁，驱驰不已，四纪于兹。亟登衮命，频莅方
岳，志除三惑，心慎四知，以不贪而为宝，处膏脂而莫
润，如斯之事，颇为时悉。今耄虽未及，壮年已谢，霜早
梧楸，风先蒲柳，眼暗更剧，不见细书，足疾弥增，非可
趋走。禄岂须多，防满则退，年不待暮，有疾便辞。况娘
春秋已高，温凊宜奉，晨昏有阙，罪在我躬。今世穆、世
文并从戎役，吾与世冲复婴远任，陟岵瞻望，此情弥
切。桓山之悲，倍深常恋。意欲上闻，乞遵养礼。未访汝
等，故遣此及。兴言远慕，感咽难胜。”诸弟报以事恐难
遂，于是乃止。在任数年，有惠政，奏课连最，擢为礼部
尚书。世康寡嗜欲，不慕贵势，未尝以位望矜物。闻人
之善，“若己有之，亦不显人过咎，以求名誉。”寻进爵上
庸郡公，加邑至二千五百户。其年，转吏部尚书，馀官
如故。四年，丁母忧去职。未期，起令视事。世康固请乞
终私制，上不许。世康之在吏部，选用平允，请托不行。
开皇七年，将事江南，议重方镇，拜襄州刺史，坐事免。
未几，授安州总管，寻迁为信州总管。十三年入朝，复
拜吏部尚书。前后十馀年间，多所进拔，朝廷称为廉
平。尝因休暇，谓子弟曰：“吾闻功遂身退，古人常道。今
年将耳顺，志在悬车，汝辈以为云何？”子福嗣答曰：“大
人澡身浴德，名立官成，盈满之诫，先哲所重。欲追踪
二疏，伏奉尊命。”后因侍宴，世康再拜陈让曰：“臣无尺
寸之功，位亚台铉。今犬马齿臷，不益明时，恐先朝露，
无以塞责。愿乞骸骨，退避贤能。”上曰：“朕夙夜庶几，求
贤若渴，冀与公共治天下，以致太平。今之所请，深乖
本望。纵令筋骨衰谢，犹屈公卧治一隅。”于是出拜荆
州总管。时天下唯置四大总管，并、扬、益三州并亲王
临统，唯荆州委于世康，时论以为美。世康为政简静，
百姓爱悦，合境无讼。十七年，卒于州，时年六十七。上
闻而痛惜之，赠赙甚厚，赠大将军，谥曰“文。”世康性孝
友，初以诸弟位并隆贵，独季弟世约宦途不达，共推
父时田宅尽以与之，世多其义。